TSR วิ่งฉิว 6% ลุ้นรายได้ปีนี้โตเด่นหลังรุกจัดโปรฯกระตุ้นยอดขายเต็มสูบ
TSR วิ่งฉิว 6% ลุ้นรายได้ปีนี้โตเด่นหลังรุกจัดโปรฯกระตุ้นยอดขายเต็มสูบ โดย ณ เวลา 11.36 น. อยู่ที่ระดับ 2.64 บาท เพิ่มขึ้น 0.14 บาท หรือ 5.60% สูงสุดที่ระดับ 2.64 บาท ต่ำสุดที่ระดับดับ 2.52 บาท มูลค่าการซื้อขาย 11.35 ล้านบาท
17 ส.ค. 2561

ผู้สื่อข่าวรายงานว่า ราคาหุ้น บริษัท เธียรสุรัตน์ จำกัด (มหาชน) หรือ TSR ณ เวลา 11.36 น. อยู่ที่ระดับ 2.64 บาท เพิ่มขึ้น 0.14 บาท หรือ 5.60% สูงสุดที่ระดับ 2.64 บาท ต่ำสุดที่ระดับดับ 2.52 บาท มูลค่าการซื้อขาย 11.35 ล้านบาท

โดยราคาหุ้นบปรับตัวเพิ่มขึ้นแรงในรอบ 2 เดือนครึ่ง นับตั้งแต่ราคาหุ้นปิดที่ระดับ 2.74 บาท เมื่อวันที่ 31 พ.ค. 61
ด้านนายเอกรัตน์ แจ้งอยู่ ประธานเจ้าหน้าที่บริหาร TSR เปิดเผยว่า บริษัทวางแผนจัดกิจกรรมทางการตลาดในช่วงครึ่งหลังของปีนี้ ซึ่งจะช่วยกระตุ้นยอดขายและรายได้ในช่วงครึ่งหลังปีนี้ให้เติบโตต่อเนื่อง โดยล่าสุดเตรียมร่วมงานมหกรรมเครื่องใช้ไฟฟ้าสำหรับคนรักบ้านในงาน Homepro Electric Super Sale ระหว่างวันที่ 17-26 ส.ค.61 ที่ไบเทค บางนา ฮอลล์ EH100 โซนประปา  ซึ่งมั่นใจว่าเสียงตอบรับจากคนรักบ้านยังคงหนาแน่น สามารถผลักดันยอดขายสินค้าของบริษัท
“เรามีความพร้อมในการจัดกิจกรรมส่งเสริมการขายอย่างต่อเนื่อง เพื่อตอบสนองกระแสความต้องการของคนรักบ้าน รักสุขภาพ พร้อมเดินหน้าสร้างการรับรู้ และเติบโตในตลาดเครื่องกรองน้ำและเครื่องใช้ไฟฟ้าครึ่งปีหลัง โดยเตรียมข้อเสนอที่ดีที่สุดสำหรับลูกค้า ทั้งส่วนลดพิเศษและของแถมอีกหลากหลายรายการที่เชื่อว่าจะถูกใจและตอบโจทย์กลุ่มลูกค้าส่วนใหญ่ที่เริ่มหันมาใส่ใจสุขภาพกันมากยิ่งขึ้น” นายเอกรัตน์ กล่าว